SKRIFTLIG FORESPØRGSEL P-2118/01

af Christos Folias (PPE-DE) til Kommissionen

(10. juli 2001)

Om: Asbest i Europaskolen Bruxelles I (Uccle)

Det skoleår, der netop er forbi, startede for eleverne på Europaskolen Bruxelles I (Uccle) med en måneds forsinkelse på grund af det arbejde, der var i gang for at rense skolens bygninger for den kræftfremkaldende asbest. De ansvarlige forsikrede den gang, at der ikke var flere problemer, og at der derfor ikke var grund til bekymring. I påskeferien blev det ved nye kontrolundersøgelser udført af en ekspert konstateret, at problemerne ikke var blevet løst. Det blev på ny opdaget, at der var asbest i skolens bygninger. Efter et stykke tid, hvor der havde hersket tvivl om, hvorvidt skolen skulle lukkes eller ej, blev det besluttet, at arbejdet med at fjerne asbest fra den bygning, hvor stoffet var blevet fundet, skulle gennemføres i løbet af sommeren.

På baggrund af sidste års erfaringer og under henvisning til bekymringerne for de tusindvis af elevers sundhed på Europaskolen Bruxelles I (Uccle), der er voksende på grund af de modstridende synspunkter, bedes Kommissionen besvare følgende:

- Ved Kommissionen, at der efter forsikringerne i begyndelsen af skoleåret 2000-2001 om, at ethvert spor af asbest var definitivt fjernet, i påsken blev opdaget en hel bygning med asbest?

- Hvem er de personer, hvis uansvarlighed har bragt tusindvis af forældre i et sådant tragisk dilemma? Vil de blive draget til ansvar for dette sløseri og den mangelfulde kontrol?

- Hvem kan garantere, at skolen denne gang tages i brug befriet for enhver mistanke om asbest og er absolut ufarlig for elevernes og personalets sundhed?

Svar afgivet på Kommissionens vegne af Neil Kinnock

(9. oktober 2001)

Kommissionen gør det ærede medlem opmærksom på, at Europaskolerne ikke styres af Kommissionen selv. De styres af Det Øverste Råd, som er et mellemstatsligt organ, der blev oprettet ved aftalen af 12. april 1957 og består af medlemslandenes ministre med ansvar for uddannelse og/eller internationale kulturelle forbindelser. Ifølge en aftale indgået den 11. december 1957, sidder der også en repræsentant for Kommissionen i Det Øverste Råd.

Ifølge de aftaler, som Det Øverste Råd har indgået med de forskellige lande, hvor der ligger Europaskoler, yder regeringerne i disse medlemslande et særligt bidrag til skolerne ved at stille velegnede bygninger og faciliteter til rådighed og vedligeholde dem for at skabe de fysiske og driftsmæssige rammer, som skolerne har behov for. Aftalen mellem Det Øverste Råd og Belgien blev underskrevet den 12. oktober 1962 og ratificeret den 8. november 1975. Den belgiske myndighed (Régie des Bâtiments RdB) er derfor ansvarlig for de fire Europaskoler, som for øjeblikket drives i Belgien.

Hvad angår de specifikke forhold, som det ærede medlem har taget op i sin forespørgsel: Kommissionen har haft adgang til de forskellig tekniske rapporter om spor af asbest, som Europaskolen i Uccle har fået forelagt af RdB. En ajourført statusrapport om asbest, som blev forelagt i december 2000 af European Environment Consultants (et specialiseret firma udpeget af RdB), var baseret på visuel kontrol og på en nærmere undersøgelse af suspekt materiale med et optisk mikroskop i overensstemmelse med kravene i belgisk lovgivning. Der blev dog anmodet om, at virksomheden Gefahrstoffe in Bauten GmbH (GSB) skulle udarbejde en ny rapport, fordi der kunne være asbest på utilgængelige steder, som blot ikke var blevet opdaget under tidligere undersøgelser, der var baseret på visuel sporing i overensstemmelse med gældende lov. Rapporten, som blev udarbejdet af hr. Teichert fra GSB, indeholdt oplysninger om nye fund af asbest og foreslog, at asbesten blev fjernet.

Der er blevet nedsat en arbejdsgruppe under forsæde af en repræsentant for Det Øverste Råd for at sikre, at renoveringsarbejdet på Europaskolen i Uccle følges op. I sin rolle som medlem af denne arbejdsgruppe forsikrede RdB, at asbesten ville blive fjernet i løbet af skolens sommerferie i 2001, og at der ville blive truffet alle nødvendige foranstaltninger for at sikre elevers og ansattes sikkerhed og helbred.

Ifølge rektor for Europaskolen i Uccle er arbejdet med at fjerne asbesten blevet gennemført som planlagt i løbet af den seneste sommerferie, og resultatet af luftmålingerne i Science-, Fabiola-, Van Houtte-, Château-bygningerne og swimmingpoolen viser, at det ikke findes asbestfibre. En kontrolrapport, som er udarbejdet af en ekspert fra GSB, efter at disse arbejder er afsluttet, bekræfter dette resultat.